"Бу авыру турында бөтенләй онытып яшисем килә!”

	Теләче районы Шәтке авылы кызы Эльвира Борһанова турында газетабызда берничә тапкыр язган идек. Аңа ярдәм итү өчен редакция дә үз өлешен кертте. Эльвираның әле дә хәлен белешеп торалар. Ул операция кичерде, тулысынча сихәтләнеп, ире Дамир белән кызларын бергә үстерү турында хыяллана. 	 2015 елның октябрендә баш авыртуыннан зарлана башлаган Эльвираның тора-бара хәле китә башлый. Ә аннары тәнендә кара янган урыннар барлыкка килә. Әлбәттә, якыннары борчуга кала. Хәсрәтләнүләре юкка булмый – кан анализлары тапшыргач, Эльвирага “лейкоз” дигән диагноз куялар. “Күрен­мәгән табиб калмады. Мондый авыру турында ишеткәч, Эльвира бик борчылды. Әмма янә­шәсендә якын кешеләре булу аны тынычландырды. Мин дә аны бик яратам. Әнә шул хис­ләрем белән хәлен җиңе­ләй­тәсем килә. Хатыным минем ярдәмемне, аңа булган хис­ләремне тоярга тиеш”, – дип сөй­ләгән иде ул чакта ире Дамир. Казанның 16 нчы хас­таханәсендә дәваланганнан соң, алар Санкт-Петербург табибларына юл тота. Сеңлесе Гөлнирә исә донор булырга ризалаша. 
	Гөлгенә ШИҺАПОВА	
Ватаным Татарстан

	№ --- | 09.08.2016	


